32011R0344
L 096/15
SLUŽBENI LIST EUROPSKE UNIJE
08.04.2011.
PROVEDBENA UREDBA KOMISIJE (EU) br. 344/2011
od 8. travnja 2011.
o izmjeni Uredbe (EZ) br. 889/2008 o detaljnim pravilima za provedbu Uredbe Vijeća (EZ) br. 834/2007 o ekološkoj proizvodnji i označivanju ekoloških proizvoda s obzirom na ekološku proizvodnju, označivanje i nadzor
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 834/2007 od 28. lipnja 2007. o ekološkoj proizvodnji i označivanju ekoloških proizvoda i stavljanju izvan snage Uredbe (EEZ) br. 2092/91 (1), a posebno njezin članak 25. stavak 3., članak 38. točku (b) i članak 40.,
budući da:
(1)
Člankom 24. Uredbe (EZ) br. 834/2007 utvrđeno je da je znak Europske unije za ekološku proizvodnju („ekoznak EU-a”) jedna od obveznih oznaka koja se koristi za unaprijed upakiranu hranu na koju se iz članka 23. stavka 1. stavljaju oznake o metodi ekološke proizvodnje, dok je korištenje znaka neobavezno za takve proizvode uvezene iz trećih zemalja. Člankom 25. stavkom 1. Uredbe 834/2007 dopušteno je korištenje ekoznaka EU-a kod označivanja, prezentiranja i oglašavanja drugih proizvoda koji ispunjavaju zahtjeve navedene u okviru te Uredbe.
(2)
Potrošačima bi se trebalo jamčiti da su ekološki proizvodi proizvedeni u skladu sa zahtjevima navedenima u Uredbi (EZ) br. 834/2007 i Uredbi Komisije (EZ) br. 889/2008 (2). U tu svrhu, sljedivost je važan čimbenik svakog proizvoda na kojem je ekoznak EU-a u svim fazama proizvodnje, prezentiranja i distribucije. Zbog toga se čini korisnim jasno navesti da ekoznak EU-a u svrhu označivanja smiju koristiti samo subjekti koji podvrgavaju svoje pogone sustavu kontrole za ekološku proizvodnju.
(3)
Registracija ekoznaka EU-a kao robnoga žiga u Uniji i međunarodnim registrima neovisna je o odredbama Uredaba (EZ) br. 834/2007 i (EZ) br. 889/2008 koje se odnose na korištenje samoga znaka. Da bi se pojasnila neovisnost tih odredaba, trebala bi ukloniti povezanost između tih pravila i bilo koje registracije.
(4)
Nakon promjene sustava označivanja ekoloških proizvoda i u očekivanju usvajanja posebnih propisa Unije o ekološkoj proizvodnji vina, u tom je sektoru ostala velika nesigurnost u vezi s mogućnošću proizvodnje vina s naznakom ekološke proizvodnje. Kako bi se omogućila prodaja vina proizvedenog u vinskim godinama 2010./2011. i 2011./2012. od ekološkog grožđa bez obveznih oznaka propisanih člankom 24. Uredbe (EZ) br. 834/2007, pod uvjetom da dotični proizvodi ispunjavaju odredbe Uredbe Vijeća (EEZ) br. 2092/91 od 24. lipnja 1991. o ekološkoj proizvodnji poljoprivrednih proizvoda i označivanju tako proizvedenih poljoprivrednih i prehrambenih proizvoda (3) ili Uredbe (EZ) br. 834/2007, trebalo bi produljiti prijelazno razdoblje utvrđeno člankom 95. stavcima 8. i 9. Uredbe (EZ) br. 889/2008 u vezi s nekim odredbama o označivanju takvih proizvoda do 31. srpnja 2012. Produženje prijelaznoga razdoblja primjenjuje se od 1. srpnja 2010.
(5)
Prema procjeni Europske agencije za sigurnost hrane (EFSA) o primjeni ekstrakta ružmarina kao aditiva hrani (4), tvar „ekstrakt ružmarina” odobrena je za primjenu kao antioksidacijsko sredstvo i dodijeljen joj je broj E u dijelu D Priloga III. Direktivi 95/2/EZ Europskog parlamenta i Vijeća od 20. veljače 1995. o prehrambenim aditivima koji ne pripadaju bojilima i sladilima (5). Stoga bi trebalo odobriti primjenu ekstrakta ružmarina kao aditiva hrani u preradi ekološke hrane, ako se koristi kao takav, uvrštenjem toga proizvoda u Prilog VIII. Uredbi (EZ) br. 889/2008.
(6)
Uredbu (EZ) br. 889/2008 bi trebala stoga na odgovarajući način izmijeniti.
(7)
Mjere predviđene ovom Uredbom u skladu su s mišljenjem regulatornog Odbora za ekološku proizvodnju,
DONIJELA JE OVU UREDBU:
Članak 1.
Uredba (EZ) br. 889/2008 mijenja se kako slijedi:
1.
U članku 57., drugi stavak zamjenjuje se sljedećim:
„U svrhu označivanja, ekoznak EU-a koristi se samo ako je dotični proizvod proizveden u skladu sa zahtjevima iz Uredbe (EZ) br. 834/2007, Uredbe Komisije (EZ) br. 1235/2008 (6) i ove Uredbe, i to od subjekata koji ispunjavaju zahtjeve sustava kontrole iz članaka 27., 28., 29., 32. i 33. Uredbe (EZ) br. 834/2007.
2.
U članku 95. umeće se sljedeći stavak 10.a:
„10.a U odnosu na vino, prijelazno razdoblje iz stavka 8. završava 31. srpnja 2012.
Zalihe vina koja su proizvedena, pakirana i označena prije 31. srpnja 2012. u skladu s Uredbom (EEZ) br. 2092/91 ili Uredbom (EZ) br. 834/2007 smiju se i dalje stavljati na tržište sve do isteka zaliha.”
3.
U odjeljku A Priloga VIII., iza stavke za aditiv hrani E 341(i) (monokalcij-fosfat), umeće se sljedeći redak:
„B
E 392*
Ekstrakti ružmarina
X
X
Samo ako je dobiven iz ekološke proizvodnje i samo ako se za ekstrakciju primjenjuje etanol.”
4.
Točka 9. dijela A Priloga XI. briše se.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Međutim, točka 2. članka 1. primjenjuje se od 1.srpnja 2010.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. travnja 2011.